In nomine Domini ego Otho de Throens presentibus et futuris notum facio discordiam que inter fratres Cistercienses et dominos de Troens diu versata est propter hoc quod de feodis et casamentis et aliis terris ad dominium de Troens pertinentibus fratres Cistercienses apud Tarsullam adquisierant et possidebant in pace terminatam esse. Quoniam enim ego et Guido frater meus et Girardus nepos meus divisimus terram nostram omnia que apud Tarsullam nostri iuris fuerant propter feodum donni Werrici de Vergiaco quod iam fratres Cistercienses assensu omnium nostrum acquisierant et in pace tenebant cetera omnia in partem meam devenerunt. Cupientes ergo beneficiis et orationibus tanti ordinis communicari ego et frater meus Guido neposque meus Girardus dedimus ecclesie Cisterciensi quicquid eatenus possederamus et calumniati fueramus in omni territorio Tarsulle in terris, pratis, aquis, pascuis, nemoribus et consuetudinibus et quicquid de feodis vel casamentis ad nos pertinentibus iam adquisierant et deinceps acquirere possent totum fratribus Cisterciensibus perpetuo possidendum concessimus nichil penitus excipientes preter hominium feodatorum et excepto quod homines nostri de Chevegne de nemore quod nostrum fuit si necesse eis fuerit ad usus tantum propriarum domorum suarum accipiant. Hoc autem donum ut illesum et intemeratum omni tempore perseveret per sponsionem fidei in manu Anserici domini Montis Regalis singuli confirmavimus et sigillo Hugonis ducis Burgundie roborari voluimus. Actum est apud Divionem anno ab Incarnatione Domini Mo C LX VIII in aula ducis in presentia Gisleberti abbatis Cistercii, Galonis abbatis Buxerie, Hugonis Corrabon, Johannis de Ladona, Stephani et Leceni conversorum, Aymonis Rufi de Divione, Willermi de Orgeul, Humberti Arnaut, Odonis de Lonvy, Petri prepositi de Verge, Girardi presbiteri de Ysurra, Uldre, Johannis Nigri, Vilenchet, Andree Pavie et aliorum multorum.